Fjala e Bajram Kosumit, ish kryeministër i Kosovës, rektor i Universitetit “Kadri Zeka” Gjilan, në Akademinë Përkujtimore në nderim të jetës dhe të veprës së poetit Rexhep Elmazi

Gjilan, më 26 maj 2018, Teatri i qytetit

Mall për poezinë e Rexhep Elmazit, për shokët e tij të burgut dhe për idealin e tyre

Emrin e Rexhep Elmazit për të parën herë e pata dëgjuar në poezi, diku ne vitin 1978 ose 1979, nga poeti Zeqir Gërvalla, në një orë letrare në Fakultetin Filozofik të Universitetit të Prishtinës. Zeqiri ishte një poet patriot, i burgosur politik, dhe ne studentët e dëgjonim me dëshirë kur lexonte poezitë e tij në orëte shpeshta letrare. Poezinë për Rexhepin e lexonte me ndjenja të thella, me një recitim emfatik për shokun e penës e të idealit. Edhe sot më bëhet se po shoh Zeqën deri sa ishte skuqur gjak në fytyrë dhe parashikonte se ideali i Rexhep Elmazit do të jetë fati i gjithë popullit. Audienca e stërmbushur në amfiteatrin numër 5 të Fakultetit Filozofik duartrokiti frenetekisht deri sa poeti e zuri karrigën e tij, serioz, i skuqur dhe i djersitur nga recitimi...

E pata kuptuar se jeta e vërtetë e Rexhep Elmazit sapo kishte filluar. Nuk kishte më shumë se një vjet nga vrasja e tij dhe tash ai ishte në poezi dhe emri i tij qarkullonte në rrethet patriotike dhe poetike të klasës së studentëve. Ata studentë, të cilët vetëm pak më vonë do ta fillojnë revolucionin historik të vitit 1981, kishin krijuar pikat e tyre identitare, si Adem Demaci, Hasan Prishtina, Metush Krasniqi, Mic Sokoli, Avdyl Frashëri, Bajram Curri, poetët e mëdhenj të Rilindjes Kombëtare, si De Rada, Naimi e Gjergj Fishta, dhe shkrimtarë të gjallë të kohës, të cilët, kush më shumë e kush më pak, e kishin shkëputur letërsinë e tyre nga programet politike dhe po jepnin sinjalet se liria ishte diçka tjetër, si Ismail Kadare, Rexhep Qosja, Dritëro Agolli etj.

Atë orë letrare kur e dëgjova poezinë Zeqir Gërvallës për poetin dh patriotin e vrarë Rexhep Elmazi e kuptova se edhe ai do të hynte në rdhën e atyre pikave identitare të klasës së studentëve.

Ishte një ballafaqim homerik.

 Po c’kishte ndodhur me poetin, me idealin dh me poezinë e tij?

**Qielli si gastare i kishte rënën në sy**, si thotë vetë ai në një varg të tij. Si poet dhe si atdhetar, ai e kishte paralajmëruar rrugën e vështirë të lirisë me një metaforë të kumbueshme dhe antologjike: qielli, i thyer copa copa, si një gastare, do t’i bjerë në sy!

Kush është ai njeri që mund ta durojë në sytë e tij qiellin të copëtuar si një gastare?

Askush!

Ndoshta vetëm Prometeu, i cili e mban atë qiell në krahët e tij.

Edhe poeti, luftëtari i lirisë, njeriu i lirisë, i cili lirinë e kupton si përmasën më të lartë të kësaj bote dhe gjithçka sakrifikon për të.

Asgjë më trishtueshëm se kjo metaforë nuk e shprehë vuajtjen e popullit shqiptar në rrugën e gjatë të lirisë. Qielli i madh e i pafund, i copëtuar në miliarda kristale të xhamta, ka rënë në sytë tanë për rreth njëqind vjet, po edhe më shumë, përgjatë gjithë historisë, po përsëri ne kemi parë, kemi shikuar përpara, nuk jemi ndalur deri në ditën e sotme, në këtë cast të dhimbshëm e të mrekullueshëm, kur ne kujtojmë poetin dhe patriotin, autorin e këtij vargu e kësaj metafore.

E kujtojmë për t’i thënë se sytë e tij e të mijëra patriotëve të rënë, sytë e tyre të copëtuar nga shigjeta kristali, sot mund ta shohin një grimë qielli të pastër e të pafund, një qiell të kaltër e të pafund të lirisë e të paqes.

Ne i kemi borxh Rexhep Elmazit. Ashtu sikur ai i ka pasur borxh Hasan Prishtinës e më tej. Ne u kemi borxh mijëra burrave e grave të cilët dhanë jetën e tyre për lirinë tonë. Ai thotë se **vetëm heronjtë janë ata që na fusin në borxh**. Askush tjetër nuk mund ta fus në borxh njeriun e lirë. Vetëm heronjtë kanë tagrin të na bëjnë borxhli, sa të jetë jeta.

Ne sot po e dëshmojmë këtë përkushtim tonin për borxhin, dyzet vjet pas vrasjes së tij, jo vetëm për Rexhep Elmazin, por për secilin njeri, për secilën fjalë dhe për secilën pikë gjaku për lirinë.

Ne sot po e dëshmojmë atë që e ka thënë poeti ynë në poezinë **Atyre që s’u dihet varri dot**: heronjtë bëjnë tre hapa në jetë, “në dje, në sot, në të nesërmen” (34), pra ata jetojnë në tri kohë.

Në fund, në vend të përshëndetjes për poetin, po e citoj një varg në të cilin ai e përshkruan vdekjen. Deri sa e përkujton me dëshprim e krenari njeriun e lirisë që e ka marrë toka para kohe (Njeriut që e hëngri toka të verdhë), ai thotë:

“Më dole pas shpine që të mos shoh dot kurrë”(33)

Rexhepi dhe shokët e tij, të burgjeve, të poezisë dhe të luftës, i kemi këtu, pas shpine, para syve dhe kudo rreth nesh. Edhe nëse nuk i shohim me sytë tanë të vërtetë, i kemi me vete përgjithmonë. Ata janë pjesë e përditshmërisë sonë, në çdo fjalë që e flasim dhe në çdo punë që e bëjmë për lirinë dhe vendin tonë.

Lavdi u qoftë!